અમદાવાદમાં એન્જિનિયરીંગમાં અભ્યાસ કરતો મૌલિન દીવાન કહે છે કે, “જૂની સપ્તપદીમાં બહુ ફેરફાર ન હોવા જોઈએ, કારણ કે જૂની સપ્તપદીમાં સારી બાબતો જ હતી, પરંતુ હવે સમયની સાથે તેમાં થોડો ફેરફાર થાય તે જરૂરી છે. હવે સાત વચનની જરૃર નથી, પરંતુ આજના જમાનાનાં યુગલો ત્રણ વાતને મહત્ત્વ આપે તે જરૂરી છે. પહેલી વાત તો એ કે તેઓ એકબીજાને સ્વતંત્રતા આપે, પછી એ સ્વતંત્રતા કામની હોય, અભ્યાસની હોય કે પછી રહેણીકરણીની હોય. બીજી વાત કે બંને વ્યક્તિ એકબીજાનો આદર કરે અને એકબીજાને પૂરક સમજે. ત્રીજી અને સૌથી મહત્ત્વની વાત એ કે બંનેને એકબીજા પર પૂરતો વિશ્વાસ હોવો જોઈએ. ઉપરાંત આપણે એ માન્યતામાંથી બહાર આવવું જોઈએ કે ‘વરનું કામ કમાવાનું અને વહુનું કામ ઘર ચલાવવાનું’. પતિ-પત્ની બંનેને પોતાનાં જીવન અને કારકિર્દી બાબતે નિર્ણયો લેવાની સમાન છૂટ હોવી જોઈએ.”